정조 8년
甲辰七月二十八日辰時。上御誠正閣。時原任大臣二品以上。承旨閣臣三司請對入侍時。領府事金尙喆。領議政鄭存謙。判府事徐命善李徽之洪樂性。左議政李福源。判義禁具善復。左參贊韓光會。行司直金華鎭。右參贊尹東暹。禮曹判書金魯鎭。行副司直徐有隣徐有慶徐有寧。刑曹判書李在簡。戶曹判書鄭一祥。兵曹判書李在協。吏曹判書趙時俊。延豊君李𡊠。行副司直李敬懋。洪忠監司沈豐之。二提學吳載純。原任直提學徐浩修。一直提學鄭志儉。檢校直提學徐有防。二直提學朴祐源。原任直閣鄭東浚金宇鎭金載瓚。檢校直閣徐龍輔。檢校待敎李崑秀。原任待敎尹行任。大司憲蔡弘履。行大司諫吳大益。司諫洪周萬。校理李延伋。修撰李東稷。副修撰權以綱。行都承旨宋載經。行右承旨李在學。右副承旨李時秀。同副承旨趙興鎭。假注書李敬五朴能源。記注官金健修金鳳顯。以次進伏訖。尙喆等曰。臣等俄聞有時急事。未知委折。倉黃入來。及聞承宣之言。始知有前古所無之變。不勝驚心。相率求對矣。上曰。夏材事。極怪極怪。凶書中。辭語無非至凶且憯。不忍言不忍聞者。苟有一分人心。不敢容易說道者。此必是狂易之病所使耳。尙喆曰。臣雖未見凶書本草。其辭意則皆是臣子所不忍萌心發口者。此誠載籍以來所未有之逆變。其不可一刻假息於覆載之間。伏望亟下處分焉。存謙曰。亂賊何代無之。而豈有如此賊之詬罵天日乎。亟下處分。臣之望也。命善曰。此是有天地以來所未聞之極惡大憝。誠非一朝一夕之故。必有徒黨之綢繆者。發捕一時爲急矣。請亟下嚴鞫之命焉。福源曰。旣有凶書之見捉。則病之有無。非所可論。請亟下處分焉。諸大臣卿宰齊聲仰請。上曰。觀其凶書。分明是渠之自寫。予自在春邸時。熟知渠之筆劃。實無毫分之可疑。罪不容誅。不待卿等之言而予有所商量者。非病風喪性之人。古今天下。豈有作如許至凶罔測之事者乎。承宣之請對已久。而予之半日相持者。蓋欲其自決矣。尙無動靜云故。召見卿等。以議處置之道耳。且凶書辭意。卽天海道顯之所不爲。而肆然書呈。此非病者而何。其窮凶絶悖之說。卿等詳問之乎。尙喆曰。臣等略聞其槪於承宣。而未得其詳矣。相與顧問在學。在學曰。今日傳香時。香室進去。則渠無意準祝。自袖中。展見小紙故。初未知何樣文字。請暫見之。則無難出給。觀其書中語。毛骨俱竦故。卽爲請對矣。尙喆曰。此誠窮天地亘萬古之逆賊。雖半刻。不可戴頭於此世界。設令出於狂病。不可暫時容貸矣。存謙曰。渠敢以詬罵之說。筆之於書。以授承宣。其凶肚逆腸之素所蓄積。久矣。如此凶賊。奚可論有病無病乎。命善曰。此賊。本是國榮之黨。且向來一疏。足見其心術。而不意今玆之逞毒。如是凶慘。毋論病之有無。如此梟獍之徒。何可持疑而不施邦刑乎。且渠受國厚恩。位至亞卿。國家何負於渠。而乃作此窮凶極惡之擧乎。此而不卽嚴鞫得情。致令自斃。則朝家之失刑。固無可言。而在臣等主辱臣死之義。豈不得請後已乎。臣等聞此。誠欲卽地溘然無知矣。載純在學時秀興鎭曰。此賊不可晷刻緩治。請亟下兪音焉。有隣有防曰。此賊。卽諸臣不共戴天之讎。眞所謂人皆得誅者。請嚴鞫得情焉。𡊠在簡時俊曰。毋論渠之病不病。旣發凶書之後。決不可暫時容貸矣。延伋東稷弘履大益等曰。此是無前之凶逆。請亟允諸臣之請焉。尙喆曰。事係極逆大變。則諸臣不可不見凶書原本。請宣示。使擧國臣庶。明其爲賊焉。如使徒然殺之。則一國之人。孰知其窮凶極惡之情節乎。上曰。凶書。令人心寒骨冷。此何足宣示乎。百爾思之。決是病者矣。第一件事。論予之失德。二件卽戕害士林。三件卽湛滅渠家。四件卽予忘之。五件卽天海道顯之所不道。有一於此。自是窮凶劇逆。況兼此五者乎。予非不知。卽速處分。而第此云云。決是常情之外。此予所以有疑於狂易之病。而欲其自斃也。且予亦當初泛看矣。有丙申下一句語。此尤是不忍聞之事矣。負犯如此。予何惜處分乎。命善曰。此賊之包藏禍心。久矣。今此凶書辭語。雖未見本草。而旣是天海道顯之所不道。則厥罪有浮於雲䥃鏡夢。臣等爲殿下臣子。貽辱君父。至此之極。而忍聞此不忍聞之說。恨不能食肉寢皮。手剜口臠。以洩此憤。生不如死矣。大臣卿宰。復齊聲仰請。上曰。凶書之不先不後。必投呈於此時者。尤極萬萬凶慘矣。渠旣明知朝家大禮之隔日故。作此不道之說。敢爲乘機逞凶之計。此非沮戲而何。其心所在。路人所知。以此論之。天海道顯。猶是渠之卒徒耳。尙喆等。復齊聲奏曰。聖敎誠至當矣。渠之不先不後。必於此時投呈者。果出於沮戲大禮而然。自上旣洞燭其凶肚逆腸。則何不亟下處分。如是相持平。上曰。然則當處分矣。存謙曰。罪人金夏材爲先具格式拿囚。何如。上曰。依爲之。出擧條仍命書密旨。以給善復。命善曰。都事二員。宣傳官二員中。各一員。送罪人家。搜探文書以來。各一員。使之拿來爲好矣。善復承命出去。存謙曰。此賊旣命具格拿來之後。其姪斗恒。不可居字牧之任矣。上曰。何如是汲汲乎。時俊曰。方承開政之命。今日政。似當差出矣。仍奏曰。淳昌郡守金斗恒爲先改差。何如。上曰。依爲之。出擧條上曰。卿等姑就座。仍下敎曰。渠知其明日爲三度習儀故。敢乘此時。作此不測之變怪。古有是否。人心之不可知。有如是矣。思之膽掉。言之骨驚。良欲無言。第其心。旣出於沮戲大禮。姑且含忍。待禮畢後處置。而莫重大禮。豈可因此遷就。適中其願乎。予於此。無一毫動心矣。尙喆等曰。渠雖百般沮戲。大禮莫重。且旣卜日。豈可以此而退行乎。第君讎國賊之不能卽地磔市。誠爲憤痛矣。徽之曰。臣不幸與此賊。有翁壻之誼。不意其作變如是。此誠萬剮猶輕。而臣於此有所不安矣。上曰。卿何如是。丁酉逆變時。領相亦當卿之情界。卿須安心焉。命善曰。義絶已久矣。上曰。今番大禮。誠國家罕有之慶。苟有一分秉彝之心者。孰不歡抃蹈舞。而獨此賊心術。誠不可曉得矣。朝家待渠。亦云不薄。則未知抑何心腸。有不滿底意。敢生沮戲之計哉。且事屬寡躬。猶是歇後。而渠亦以先大王臣子。敢書丙申事如此賊。眞是亘萬古所無矣。存謙曰。渠必欲與國家對立。是誠無所不爲矣。上曰。見其凶書。則辭有條理。字劃從容。非若病人所爲。設令有病。豈如是凶慘乎。俄者予未及詳察中間句語。有所持難。卿等果領會其辭意乎。不然則此是談笑處之之事。何費聲氣乎。尙喆等曰。臣等旣承下敎。又聞承宣之言。其詬天罵日之狀。可以想知。而若其中間句語。旣未見凶書原本。雖有開示之敎。不能覺得矣。上曰。二品以上先退。明日習儀班次。各其指揮。戶判仍留。卽爲排設。可也。尙喆曰。此賊今番都監。見差於預差。當爲改付標以入乎。上曰。不必付標。刀擦改塡。好矣。善復入奏曰。罪人直上北岳去云故。使之急急追踵矣。上曰。凡今之人。只知目前事而已。全無深謀遠慮。豈可使此等凶賊亡命乎。誠不勝寒心矣。善復更爲出去。上謂尙喆等曰。我朝逆賊豈有他哉。專由於患得失矣。尙喆等曰。從古諸賊。本多包藏禍心之凶徒。奚但專由於患得失而已乎。上曰。原其情節。怨國不逞之輩。實由於此矣。雖以今玆之逆。論之。窮凶不道之說。非病則必由於此矣。且勿論前後諸賊。有逆變則輒謂萬古所無。古逆今逆。相續不絶。此將奈何。尙喆曰。此輩爲今日臣子。不能體國家鎭安之聖意。終不感化。眞所謂漢賊不兩立矣。命善曰。世之一種不逞之徒。自以爲淸流。而原其心跡。則無非梟獍之輩。此賊亦所謂淸流中一人矣。若不窮覈其指嗾之人。明正典刑。則亂賊將何所懲懼乎。此賊雖佯若狂易。其心所在。有不可測。固不可尋常處之矣。上曰。此賊可謂天奪其魄矣。渠之地處何如。戚里勳閥。兼以儒家名家。觀今世臣。鮮有倫比。不意今者。作怪如是。無乃醉中眞情耶。第巨家大族之自干天誅。項背相望。此奚但朝廷之不幸也。抑亦卿等之不幸也。若使卿等。早能宣揚予意。小則掩覆。大則裁制。可扶則扶。可抑則抑。審其緩急。量其可否。消禍根於未萌。遏凶圖於未然。以體予鎭安之意。則豈不能革狼性。變鴞音。而今日世道。亦何至於此極耶。卿等不能如此。此所以庸者益生怯。毒者益怨國。馴致變怪之層生。而莫可救正也。從今以後。卿等必思活人之道。益愼擇才之方。凡於當懲討不當懲討處。十分審愼。無或激成。則衆心至靈。人性本善。豈無感戢之道耶。今日朝廷。若信聽予言。則似不至此矣。如不改近日規模。而莫之恤焉。則今日誅一人。明日滅一家。其流之弊。必至於空國而後已。人將盡劉。誰與共理。夫如是則人何所措手足。而國雖欲不亡。得乎。此皆是予一人不善導率之過。而亦不能無慨於卿等也。凡此云云。非不知有欠於敬禮大臣之義。而事旣到此。不得不痛言之。二品以上。予則謂罪不容誅。此後。若依傳敎奉行。則猶可幸矣。尙喆曰。誠如聖敎。臣等不勝愧悚之至矣。命善曰。聖敎至此。凡在臣鄰。孰無聳動之心乎。上曰。今當大慶。霈澤無前。晝霄用心。欲施曠蕩之典。而此事又出。豈非不幸之甚乎。尙喆曰。目今萬事。無過於貽燕之謨。而若因霈澤之旁流。竝宥難赦之罪人。則恐非貽燕之道矣。命善曰。今此慶禮。可謂曠古。雜犯死罪以下。俱蒙大霈之典。有何不可。而第干連逆獄之徒。決不可以慶而竝放矣。存謙曰。關係隄防者。不可以無前之慶。而遽施霈澤矣。上曰。詩云求福不回。予非謂求福。在乎宥罪。逢今大慶。其在祈永之道。惡得無曠蕩之典乎。善復又回奏曰。罪人納履於北淸門民家。今方見捉矣。上曰。當此時。塞通衢事。甚如何。外棘圍則勿設。可也。命善曰。守卒各別。申飭好矣。上曰。金吾郞宣傳官。何處捉來乎。善復曰。北淸門縛來後。卽爲嚴囚矣。上曰。被縛時。氣色。何如。有甚言語乎。善復曰。罪人氣色如常。別無所言矣。命善曰。罪人之姪與傔從。例當自捕廳。具枷杻囚禁矣。上曰。文書斯速入之。仍下敎曰。襯身文書。何不搜來乎。善復曰。此則忙急。未及搜來云矣。上曰。無係關書冊紅牌簇子等屬。納于籠中以出。只書札文書。聚于階前。可也。仍命放火燒之。尙喆等。齊聲奏曰。逆家文書。豈可燒火乎。上曰。卿等毋庸如是。此賊凶書。本出於病。而罪則萬古所無。官是吏曹參判。人不知其實狀。孰不書問乎。如是而竝加之罪。則世豈有完人乎。尙喆等曰。好生之聖意。孰不欽仰而。第此路一開。則誠爲後弊所關。請亟寢燒火之命焉。善復曰。臣叨忝判金吾之任。不能爭執於焚書之際。乞被嚴誅矣。尙喆等又奏曰。如其無係關書札。固無足怪。而若或有綢繆之私札。則此豈成說乎。上曰。世間有一夏材。已是變異之事。又安有二夏材乎。予則以常性責人。不欲逆度其常情之外矣。仍下敎曰。如更有變怪之事。予必自當矣。仍促令盡燒之。上命時原任大臣。三司閣臣金吾堂上先退。命善復進前敎曰。此是戊申後所未有之變。卿須申飭將校中親信者。善爲詗察。可也。仍命退。諸臣以次退出。